Сярод навучэнцаў з парушэннем слыху ёсць тыя, хто малюе з ранняга ўзросту. Для іх гэта сродак зносін, своеасаблівая вобразная мова, якая дапамагае даносіць інфармацыю да ўсіх навокал. Такія дзеці — прыроджаныя імправізатары. А ёсць навучэнцы, якія мастацкай творчасцю ніколі не цікавіліся, іх пастаянна трэба заахвочваць да малявання. Дзмітрый Рэмавіч практыкуе ўрокі цішыні, на якіх без тлумачэнняў дэманструе слайд-шоу з работамі вялікіх майстроў і альбомы жывапісцаў. У пэўны момант кагосьці з вучняў чапляюць рэпрадукцыі, ён бярэ фарбы і пачынае маляваць. У асноўным навучэнцы выкарыстоўваюць гуаш, а таксама акрылавыя фарбы, алей і акварэль. Выконваюць гравюры, калажы, працуюць у тэхніцы манатыпіі.